Pa brez skrbi, tudi Policija nas je obiskovala, a ko so uvideli, da so stvari ‘pod nadzorom’ se niso dolgo obirali in se kaj kmalu vrnili v stanje stavkanja, vsaj v začetku. Se je pa v mojem času prostovoljstva izrodila marsikatera neresnica, kar laž, o ljudeh, ki so bili nastanjeni v bivši vojašnici.

Pisalo in govorilo se je o kraji, potepanju, celo pretepanju med migranti. Priznam, bili so obrazi, ki so bili mrki s sovraštvom, jezo, a tudi brezupom med vrstami ljudi, ki so si želeli čiste postelje in obrok v tej sloviti stari vojašnici blizu Vrhnike. A nasmešek otroka in hvaležne žene, moža, za vsaj en trenutek veselja v družini: to je bilo vsega vredno.

Res je, nastanitveni center in vrtec v prenovljenem delu vojašnice sta ločena s par metri zemlje ter dvojno ograjo in povsem razumem starše, ki so izrazili zaskrbljenost in strah za svoje otroke, kot naredi vsak skrben starš, a za varnost vseh smo skrbeli dan in noč varnostniki, prostovoljci kot tudi policija. V celotnem času nastanitve vseh vrst prebežnikov ni prišlo do enega incidenta, ki bi ogrožal zaposlene in prostovoljce, kaj šele otroke.

Sicer pa so v centru na Stari Vrhniki nastanjene družine z lastnimi otroci, preverjeni s strani državnih služb, povsem povprečni jaz in ti, s to razliko, da so migranti iz drugih krajev.

Članstvo v EU in NATU brez odgovornosti?

Nisem povsem prepričan, da vsi razumemo bistvo teh mednarodnih organizacij, katerih članice je tudi Slovenija. NATO, ki že od leta 1999 seje vojno in smrt vse od Jugoslavije, preko Afganistana do Iraka, je vsekakor sokrivec današnje libijske in predvsem sirske godlje, kjer se v vakuumu moči borijo Irak, Islamska država in Sirija, od koder tudi največji odstotek prebežnikov tudi prihaja. In Evropska Unija? Unija, ki je bila ustanovljena na temeljih enotnosti vseh evropskih narodov, vseh ljudi Evrope kot tudi središče sveta ko pride do spoštovanja človekovih pravic? Eno institucijo jemljemo, kot da nismo del nje, pri drugi pa hlinimo, da ni definirana za vse enako.

Kar bi bilo izredno tragikomično, če te usode ne bi doživljali resnični ljudje. Kot del Unije smo zavezani k spoštovanju človekovih pravic in svoboščin vseh prebivalcev tega sveta, dokler jih oni sami ne kršijo nam.

A sedaj se igramo, kot da smo boljši, kot da smo nekaj več. Pretvarjamo se, da je vest slehernega Slovenca neprimerljivo čistejša od slehernega Sirca, Iračana, Afganistanca. Oni pa so bojda krivi vsega hudega in krivičnega, kar se dogaja slovenskemu narodu. S štrajki in kmečkimi upori nekateri že tako prestrašene ljudi hujskajo k še večjemu strahu. Vsi vemo, da strah in pomanjkanje razuma v človeku gojita sovraštvo. Sovraštvo do nepoznanega in nerazumljenega.

Sploh obstaja primerna lokacija v Sloveniji?

Predstavljam si, da bi se marsikdo spotaknil tudi ob dejstvo, če bi se odločili prebežnike naseliti v objektu sredi gozda. Velikih prostorov, ki lahko podprejo veliko število ljudi in niso zasedena je v Sloveniji malo. Še tiste, ki so, pa nočete, da se jih uporablja; naj raje propadajo?

Kako torej pričakujete, da bomo izpolnjevali zahteve Evropske Unije če ne tako, kot jih sedaj? Unije, za v katero vstop se je večina tako močno borila in po zmagi bahala. Z vsako pravico pridejo tudi dolžnosti, morda to komu ni jasno?!

Najbolj žalostna stvar, na katero v tem trenutku pomislim pa je predvsem dejstvo, da narod, ki je še nedolgo nazaj po besedah “Naredite mi to zemljo zopet Nemško” bil primoran masovno zapuščati lastne domove in se podati na za nekatere tudi 4-letno begunsko pot dandanes že kar hinavsko laja, naj se “južna drhal pobere drugam”.

* Zapis izraža stališča avtorja in ne nujno tudi Piratske stranke.